Skuld van meer as R500 m in Tshwane ingevorderDie Tshwane-metroraad het danksy die veldtog reeds meer as R500 miljoen ingevorder. (Foto: Tshwane-metroraad) Die Tshwane-metroraad het skuld van meer as R500 miljoen ingevorder sedert hy twee weke gelede met ŉ grootskaalse projek begin het om wanbetalers voor stok te kry. Die #TshwaneYaTima-invorderingsveldtog is van stapel gestuur om die meer as R17 miljard wat die stad geskuld word, te verhaal. Die burgemeester van Tshwane, Randall Williams, sê altesame 1 061 rekeninghouers se dienste is afgesny. Dit sluit in 533 rekeninge van staatsdepartemente en 528 sakerekeninge. Altesame 335 kliënte wie se rekeninge agterstallig was, het intussen ook betalings gedoen. “Die veldtog was ŉ stap in die regte rigting om die kultuur van wanbetaling reg te stel. Dit het ernstige gevolge vir ŉ munisipaliteit se vermoë om dienste aan sy gemeenskappe te lewer,” sê Williams. Die veldtog duur voort en die metroraad het nou ook begin om die dienste van agterstallige rekeninghouers in woonbuurte af te sny. “Ek doen ŉ beroep op alle gebruikers van die stad se dienste om nie hul rekeninge te ignoreer nie, maar eerder na vore te kom en reëlings te tref,” sê Williams. Die burgemeester het mense bedank wat hul samewerking aan die veldtog gegee het en sê dit is belangrik dat ŉ kultuur van betaling vir dienste wat gelewer is, gevestig word. Die stad se kliëntedienssentrums bly oop om inwoners met navrae te help, of om betalingsreëlings te tref. Die bied ook aanlyn konsultasiesessies.